เชื่อพระสงฆ์มรณภาพหลังรับวัคซีนโควิด-19 ไม่น่าจะเกี่ยวข้องกัน แต่ขอรอผลชันสูตรก่อน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีพระสงฆ์วัย 70 ปี วัดสัมพันธวงศ์ มรณภาพ หลังรับวัคซีนโควิด-19 ว่า รู้สึกเสียใจกับเหตุการณ์ที่เกิดขึ้น ซึ่งจะต้องนำร่างมาชันสูตร แต่ยังมั่นใจว่าไม่น่าจะเกี่ยวข้องกับวัคซีน เพียงแต่บังเอิญเป็นการมรณภาพในช่วงเวลาเดียวกันเท่านั้น ซึ่งวัคซีนที่นำมาฉีดได้ผ่านการทดสอบเรื่องความปลอดภัยมาหลายขั้นตอน ทั้งจากผู้ผลิต สำนักงานคณะกรรมการอาหารและยา(อย.) และกรมการแพทย์ของไทยแล้ว ขอประชาชนอย่าตระหนกตกใจและควรจะมารับวัคซีนนายอนุทิน กล่าวว่า อาการไข้หลังได้รับวัคซีนถือเป็นเรื่องปกติ เหมือนที่ตนเองฉีดวัคซีนเข็มที่ 2 ก็รู้สึกว่ามีอาการหน่วงๆ ไม่เหมือนกับเข็มแรก จึงพยายามดูสังเกตอาการตัวเองตลอดเวลา แต่ก็ผ่านไปด้วยดี กลับมาสู่สภาวะปกติ อย่างไรก็ตามขอรอผลชันสูตรก่อน เจ้าหน้าที่จะต้องรายงานมา ยืนยันสาธารณสุขไม่มีการปิดบังข้อเท็จจริงนายอนุทิน กล่าวว่า นายกรัฐมนตรี เป็นห่วงว่า วัคซีนที่ได้รับมาจะฉีดให้กับประชาชนไม่ทัน จึงพยายามหาช่องทางให้ประชาชนลงทะเบียนจองช่วงเวลาสำหรับการฉีดวัคซีน ตลอดจนการให้ข้อมูลของประชาชนผ่านแอปพลิเคชัน เพื่อให้แพทย์ได้รับทราบข้อมูลเบื้องต้นของผู้ฉีดแต่ละคน โดยจะใช้แอปพลิเคชันที่มีอยู่ทั้งหมดเต็มช่องทางสื่อสารกับประชาชน แต่หากไม่มีแอปพลิเคชัน ก็สามารถมาลงทะเบียนที่โรงพยาบาล หรือลงทะเบียนกับ อสม. ได้